เศรษฐกิจเอเชีย ฟื้น หรือ ฟุบ
โนฮาว : สวัสดีครับ
29 ต.ค. 2565

โนฮาว : สวัสดีครับ
ปูกะตอย : สวัสดีจ้า ช่วงนี้มีหลายคนออกมาพูดกันหนาหูว่าเศรษฐกิจไทย หรือเอเชียจะไม่ดีเหรอ ทำไมเงินลงทุนถึงได้ย้ายออกไป
โนฮาว : โอ้ ถามแบบนี้ไปถามนักเศรษฐศาสตร์ นักวิเคราะห์หุ้นดีมั้ย
ปูกะตอย : ดี แต่ไม่ถาม ถามคนใกล้ตัวนี่แหละ 
โนฮาว : จ้า เอาแบบนี้พอดีไปอ่านบทความเจอ โดยแบงก์ชาติได้วิเคราะห์ออกมา คือ หลังจากตัวเลขเศรษฐกิจเอเชียหลายๆ ประเทศ ช่วงไตรมาสแรกปีนี้ออกมาไม่ค่อยดีตามที่คาดเอาไว้ หรือแม้แต่ของจีนเองก็เติบโตเล็กน้อย เลยพากันเริ่มตั้งคำถามกันว่าแล้วช่วงที่เหลือของปีนี้เศรษฐกิจเอเชียจะเป็นยังงัย
ปูกะตอย : นั่นนะสิ เป็นยังงัย 
โนฮาว : ตัวเลขเศรษฐกิจของจีนหลังผ่านไตรมาสแรกเติบโตต่ำ ก็เป็นผลจากคู่ค้าของจีนทั้งอเมริกา ยุโรป หรือญี่ปุ่น ยังมีเศรษฐกิจที่หดตัวอยู่ ภาคการลงทุนก็ชะลอตัว รวมไปถึงมาตรการคุมเข้มทางการเงินของรัฐบาลจีนที่ต้องการควบคุมและดูแลปัญหาหนี้ของรัฐบาลท้องถิ่นและการกู้เงินนอกระบบ ทำให้ผู้ประกอบการกู้เงินไปลงทุนได้ยากขึ้น แต่ก็คาดกันว่าครึ่งหลังปีนี้เศรษฐกิจจีนจะปรับตัวดีขึ้น เพราะการจับจ่ายใช้สอยของคนจีนยังเติบโตและเชื่อกันว่าอเมริกา ยุโรป ญี่ปุ่นจะฟื้นไข้ 
ปูกะตอย : แล้วประเทศอื่นๆ หล่ะ
โนฮาว : เกาหลีใต้ ไต้หวัน ฮ่องกง ภาคส่งออกที่พอจะขยายตัวได้จากสินค้าอิเล็กทรอนิกส์ที่ได้อานิสงส์จากการออกมือถือรุ่นใหม่ๆ แต่เศรษฐกิจภายในประเทศที่อ่อนแอต่อเนื่อง ทําให้การฟื้นตัวยังเปราะบาง ทำให้ในช่วงที่ผ่านมาทางการบางประเทศได้ออกมาตรการกระตุ้นเศรษฐกิจภายในประเทศเพิ่มเติม
ปูกะตอย : แล้วอาเซียน แถวๆ บ้านเราหล่ะ
โนฮาว : ประเทศอาเซียน ไตรมาสแรก การเติบโตชะลอลง แม้ว่าการบริโภคและการลงทุนยังคงขยายตัวดี แต่การส่งออกเป็นตัวฉุดรั้งการฟื้นตัวทางเศรษฐกิจ จากการส่งออกไปจีนที่หดตัวลง และการส่งออกสินค้าโภคภัณฑ์ที่ชะลอลงมาก จากอุปสงค์ของจีนซึ่งเป็นผู้นําเข้ารายใหญ่ของโลกชะลอลงตามการผลิตและการลงทุน ดังนั้น ถัดจากนี้ไปจีนถือเป็นตัวแปรสำคัญต่อเศรษฐกิจอาเซียน
ปูกะตอย : สรุปแล้วเศรษฐกิจเอเชียจะเป็นยังงัย
โนฮาว : การเติบโตคงจะชะลอตัวไป ซึ่งต้องจับตาอย่างใกล้ชิด เช่น นโยบายการเงิน การคลัง การส่งออก เศรษฐกิจจีนเป็นยังงัย อเมริกา ยุโรป ญี่ปุ่น จะฟื้นตัวแบบไหน ระดับหนี้ อัตราดอกเบี้ย หรือแม้แต่มาตรการ QE 
ปูกะตอย : สรุปต้องจับตาดูทุกอย่าง
โนฮาว : ใช่แล้วครับ โอเคมั้ย ถ้าโอเค ขอตัวก่อนนะ บ๊าย บาย